টেস্ট সিরিজে শ্রীলঙ্কাকে দুরমুশ করার পরে ওয়ানডে সিরিজেও দুদ্দাড়িয়ে শুরু করেছে বিরাট কোহলির ভারত। বৃহস্পতিবার দ্বিতীয় ওয়ানডে ম্যাচে নামছে ভারত। কিন্তু তার আগে ভারত ও শ্রীলঙ্কার সাজঘর থেকে বেরিয়ে এল খারাপ খবর।
এতদিন পর্যন্ত যা দেখেশুনে সবাই অভ্যস্ত, সেই চেনা দৃশ্য আর দেখা যাবে না সিরিজের বাকি ওয়ানডে ম্যাচগুলোয়। সাধারণত যে কোনও আন্তর্জাতিক ম্যাচের আগে জাতীয় সঙ্গীত হয়। সংশ্লিষ্ট দেশের খেলোয়াড়রা জাতীয় সঙ্গীতের সঙ্গে ঠোঁট মেলান। এমন ছবি সবাই দেখে থাকেন।
প্রথম ওয়ানডে ম্যাচে মাঠে বল গড়ানোর আগে দু’ দেশের জাতীয় সঙ্গীত বেজেছে। কিন্তু দ্বিতীয় ওয়ানডে ম্যাচ থেকে এই চেনা দৃশ্য আর দেখা যাবে না। শ্রীলঙ্কা ক্রিকেট দলের ম্যানেজার দীনেশ রত্নাসিংঘম জানিয়েছেন, যে কোনও ফর্ম্যাটের খেলা শুরুর আগেই সাধারণত জাতীয় সঙ্গীত হয়। এটাই প্র্যাক্টিস হয়ে গিয়েছে এখন। নিয়ম মেনে প্রথম ওয়ানডে ম্যাচে জাতীয় সঙ্গীত হয়েছিল। প্রথম টেস্টের প্রথম দিনও জাতীয় সঙ্গীত গাইতে দেখা গিয়েছে দুটো দলকে। দ্বিতীয় ও তৃতীয় টেস্টে নিয়ম মেনে আর জাতীয় সঙ্গীত হয়নি। ঠিক তেমনই আবার ৬ সেপ্টেম্বর (একমাত্র টি টোয়েন্টি) জাতীয় সঙ্গীত হবে খেলা শুরুর আগে।’’
অর্থাৎ সিরিজের বাকি চারটি ওয়ানডে ম্যাচে আর জাতীয় সঙ্গীত গাইতে দেখা যাবে না কোহলি-ধোনিকে। শ্রীলঙ্কার ক্রিকেটাররাও সরাসরি নেমে পড়বেন ম্যাচে।